פרס בראשית

ועדת הבחירה

יו"ר ועדת הבחירה הוא יושב ראש הסוכנות היהודית (מאז 2018: יצחק הרצוג) וחבריה הם: מנכ"ל משרד ראש הממשלה לשעבר אלי גרונר, חברת הפרלמנט האיטלקי (2008–2013) וסגנית יו"ר הוועדה ליחסי חוץ שלו לשעבר פיאמה נירנשטיין, היועצת המשפטית למשרד ראש הממשלה שלומית ברנע פרגו, נציג קרן ג'נסיס פיוטר אבן , נשיא הקונגרס היהודי האמריקאי ג'ק רוזן , נשיא "Jewish Funders Network" אנדרס ספוקויני  ודייוויד האצ'וול אלטראס, מנהיג יהודי מספרד ודירקטור בקבוצת EXCEM.

ועדת הפרס

יו"ר ועדת הפרס הוא יו"ר הכנסת (החל מ-2013: יולי אדלשטיין) וחבריה הם נשיא בית המשפט העליון לשעבר (1983–1995) מאיר שמגר, שופטת בית המשפט העליון לשעבר (1994–2003) טובה שטרסברג-כהן, מזכיר מחלקת האוצר האמריקאית ונשיא אוניברסיטת הרווארד לשעבר לארי סאמרס, ונשיאת הקרן היהודית למען השכלת נשים ג'יל סמית'. חתן פרס נובל לשלום לשנת 1986 אלי ויזל היה חבר בוועדה עד מותו בשנת 2016. חברי ועדת הפרס נבחרו בזכות "מנהיגותם היוצאת מהכלל בתחומים כגון יחסים בינלאומיים ותקשורת, זכויות האדם וצדק, עסקים ופילנתרופיה וכן בזכות תמיכתם האיתנה במטרות העם היהודי".

דירקטוריון

יו"ר הדירקטוריון הוא נציג קרן ג'נסיס, סטניסלב פולובץ, סגנו הוא עורך דין אהרן אברמוביץ ממשרד עו"ד ליפא מאיר ושות', ונשיא הקרן הוא סטיבן רקיט.

מועצה מייעצת

יו"ר המועצה המייעצת הוא נשיא אוניברסיטת ברנדייס לשעבר (1994–2010) יהודה ריינהרץ וחבריה הם: נשיאת אוניברסיטת בן-גוריון בבאר שבע פרופסור רבקה כרמי, חבר הפרלמנט, שר המשפטים והתובע הכללי לשעבר של קנדה ארוין קוטלר, נשיא האקדמיה האמריקאית לאמנויות ולמדעים ג'ונתן פנטון , נשיא תאגיד קרנגי בניו יורק ורטאן גרגוריאן, הרבה הראשית של התנועה ליהדות רפורמית לורה ג'אנר-קלוזנר  וחמישה אישים יהודים בולטים נוספים.

מטרת הפרס

פרס בראשית הוא יוזמה כלל עולמית שמטרתה לחזק את הקשר בין העם היהודי ברחבי העולם, לבין ערכיו התרבותיים והרוחניים המשותפים. יו"ר הסוכנות היהודית נתן שרנסקי, שכיהן עד שנת 2018 כיו"ר ועדת הבחירה, אמר בהקשר למטרת הפרס כי: "ברוח היהודית יש שילוב מיוחד של ערכים וחוזק. ערכים שלא מיטשטשים עם השנים, אלא שומרים על גוניהם הייחודים, גם כשמסביב סערות מאיימות. ממשה דרך הרמב"ם, מאיינשטיין ועד בן-גוריון - יהודים ידעו לתרום לעולם בדרכם הבלתי מתפשרת, לדחוף קדימה ולעורר השראה להמצאות, לפיתוחים, לחשיבה וליצירה. כעת אנו רוצים להודות על כך ולמצוא את ממשיכי דרכם של הגדולים ביותר".

תהליך בחירת הזוכה

המועמדים ייבחרו על ידי המנהיגים של מוסדות וארגונים מובילים בכל קהילה יהודית חשובה בעולם וכן על ידי האוניברסיטאות המובילות. ועדת הבחירה תסנן את הרשימה ותבחר חמישה מועמדים, ואלה ייבחנו על ידי ועדת הפרס, שתבחר מביניהם את הזוכה.

מייקל בלומברג - 2014

ב-21 באוקטובר 2013 הוכרז שמו של הזוכה הראשון בפרס, מייקל בלומברג, ראש עיריית ניו יורק. על פי יו"ר וועדת הפרס, יו"ר הכנסת יולי אדלשטיין, "הבחירה בבלומברג מעידה על הישגיו יוצאי הדופן בשרות הציבור ועל פועלו כאחד הפילנתרופים הגדולים ביותר בעולם". "סיבה נוספת לבחירה בבלומברג, היא תמיכתו הגלויה בישראל והעובדה כי הפגין גאווה רבה בזהותו היהודית".
טקס מתן הפרס התקיים ב-22 במאי 2014, בתיאטרון ירושלים, בהנחייתם של ג'יי לנו ואיילת זורר. בלומברג הפנה את הכסף שקיבל בפרס, ל"אתגר דור בראשית" - תחרות גלובלית ייחודית במסגרתה יוענק ל-10 קבוצות יזמים צעירים תקציב סיוע התחלתי לפרויקטים השואפים לאתר פתרונות חדשניים לבעיות עולמיות ומקומיות חשובות.

מייקל דאגלס - 2015

ב-14 בינואר 2015 הכריזה קרן בראשית כי הזוכה השני בפרס, לשנת 2015 הוא שחקן הקולנוע ממוצא יהודי מייקל דאגלס, "בזכות הישגיו המקצועיים ובזכות תשוקתו למורשתו היהודית ולמדינת ישראל".
דאגלס הגיב על קבלת הפרס באומרו: "אני חולק כבוד זה עם משפחתי, שעודדה אותי לחקור את מעמקי האמונה היהודית. אני מקווה כי הלקחים והערכים האלה יהיו חלק מהמורשת בעולם אותו אני משאיר לילדיי". הוא גם הודיע כי הוא מתכנן להשתמש בכספי הפרס כדי לקדם פעילות להגברת המודעות לחשיבות הפתיחות והגיוון בעולם היהודי.
טקס הענקת הפרס לזוכה השני התקיים ב-18 ביוני 2015, בהנחייתו של ג'יי לנו (פעם שנייה ברציפות).

יצחק פרלמן - 2016

ב-14 בדצמבר 2015 הוכרז כי הזוכה בפרס לשנת 2016 הוא הכנר היהודי יצחק פרלמן, "המגלם את כל התכונות של חתן פרס בראשית האידיאלי: הישגים מקצועיים ​​יוצאי דופן, תרומה לאנושות ומסירות לקהילה היהודית ולמדינת ישראל".
טקס הענקת הפרס לזוכה השלישי התקיים ב-23 ביוני 2016, בבימויו של רונן פלד חדד ובהנחייתה של הלן מירן. לקטע סיום הטקס, נבחרו ששת הכנרים הישראלים המובילים בתחומם כיום, כאשר כל כנר ייצג ז׳אנר מוזיקלי ממקום אחר בעולם. בנאמבר, עלו הכנרים לפי הסדר הבא: גליה חי (מוזיקה ישראלית), מיכאל גריילסאמר (מוזיקה אירית), אביבה אלייב (מוזיקה מבוכרה), ליאת רוזנברג (קאנטרי) ומאיר משעלי (מוזיקה מזרחית).
פרלמן תרם את סכום הפרס ל-17 ארגונים ישראליים העוסקים בקידום אמנות לבעלי מוגבלויות.

אניש קאפור - 2017

בינואר 2017 הוכרז על זכייתו של הפסל ההודי-בריטי-יהודי אניש קאפור. קאפור בחר לתרום את כספי הזכייה לטובת סיוע לפליטי מלחמת האזרחים בסוריה. בהודעת קרן הפרס הוסבר כי קאפור ומארגניו של טקס הענקת הפרס החליטו לבטלו לאור התגברות המלחמה בסוריה.

נטלי פורטמן - 2018

נטלי פורטמן, שחקנית ובמאית אמריקאית-ישראלית, הוכרזה בנובמבר 2017 ככלת פרס בראשית לשנת 2018, אך בהתקרב מועד הענקת הפרס היא הודיעה שלא תגיע לישראל לקבלת הפרס. נציגיה הסבירו כי: "האירועים האחרונים בישראל מטרידים מאוד את גב' פורטמן והיא אינה מרגישה בנוח להשתתף באירועים ציבוריים בישראל". מאוחר יותר נימקה פורטמן את החלטתה בכך שלא רצתה להיראות כמי שמביעה תמיכה בראש הממשלה בנימין נתניהו, שאמור לנאום בטקס. על פי החלטתו של הפילנתרופ הישראלי מוריס קאהן, שתרם והכפיל את סכום הפרס לשנה זו, בוטלה הענקת הפרס לפורטמן וסכום הפרס של שני מיליון דולר יועבר ישירות מקרן פרס בראשית לארגוני זכויות נשים.

רות ביידר גינסבורג - 2018 (מפעל חיים)

סמוך לאחר בחירת הזוכה החמישית בפרס, בחרו חמשת הזוכים עד כה ברות ביידר גינסבורג, שופטת בית המשפט העליון של ארצות הברית, ככלת פרס בראשית למפעל חיים לשנת 2018. הפרס, שאינו כספי, מוענק לראשונה בשנה זו, בנוסף לפרס המקורי. הפרס הוענק לה על ידי נשיא בית המשפט העליון בדימוס, אהרון ברק, ביולי 2018.

רוברט קראפט - 2019

נימוקי הפרס: בשל מחויבותו של קראפט למאבק באנטישמיות, הקשר ההדוק שלו לשורשיו היהודיים ולמדינת ישראל, ותרומותיו הרבות בתחומי הבריאות, ההשכלה והספורט. בפברואר 2019 הוגש נגד קראפט כתב אישום בגין שני מקרים של שידול לזנות, שהתרחשו במכון עיסוי שקשור לרשת של סחר בבני אדם. לאחר שהנהלת הפרס החליטה להמשיך בתוכניתה להעניק אותו לקראפט, התפטרה רבקה כרמי מחברותה במועצה המייעצת.